Anfield
Store norske leksikon,Sport og spill,Ballsport,Fotball,Engelsk fotball
Anfield er hjemmebanen til fotballklubben Liverpool FC med en kapasitet på 53 394 tilskuere. Fra 1884 til 1891 var den hjemmebanen til byrivalen Everton, som vant det engelske seriemesterskapet med Anfield som hjemmebane i 1891. Senere har Liverpool vunnet seriemesterskapet på samme hjemmebane 19 ganger fra 1901 til 2020.
Årsaken til at Everton flyttet fra banen i 1891, var at klubben hadde inngått en leiekontrakt, men etter en krangel om leiens størrelse etter at de vant seriemesterskapet i 1891, flyttet Everton til Goodison Park. Eieren av Anfield, John Houlding, startet da et nytt lag, som fikk navnet Liverpool FC og som overtok Anfield i 1892.Høyeste tilskuertall er 61 905, mot Wolverhampton Wanderers i fjerde runde av FA-cupen 2. februar 1952.Stadionet var arena for fire kamper under EM-sluttspillet i 1996, blant annet kvartfinalen mellom Frankrike og Nederland, som endte 0–0, og med fransk 5–4-seier på straffer.Under VM i 1966 i England ble ikke Anfield valgt som arena i Liverpool, derimot Goodison Park, som fikk seks kamper, blant annet semifinalen mellom Vest-Tyskland og Sovjetunionen, som Vest-Tyskland vant 2–1.I dag består Anfield av fire tribuneseksjoner. Liverpool-tilhengerne, også kalt «Verdens største blandakor», har ry som ett av fotballens mest høylytte publikum. Supporternes tribuneseksjon, bak det ene målet, er kalt «The Kop». Les mer i Store norske leksikon Liverpool FC Everton fotball Eksterne lenker Liverpool FC: Anfield